Voliči v centre Trnavy vytvorili pred volebnou miestnosťou číslo jedna rad už pred siedmou ráno. Niektorí sa chceli vyhnúť horúčavám, iní sa ponáhľali z práce či do práce. Väčšinou boli pevne rozhodnutí, komu dajú svoj hlas.
TRNAVA. Volebnú sobotu na trnavskej radnici odštartovala trojica mužov. Tí pred dverami volebnej miestnosti čakali už niekoľko minút pred siedmou. O niečo neskôr sa k nim pridala dôchodkyňa s paličkou a vodič autobusu. S úderom siedmej hodiny vstúpili do volebnej miestnosti, aby svoj hlas odovzdali v parlamentných voľbách.
Voliči vytvorili na radnici rad už pred siedmou ráno. FOTO: LENKA ŠTEPÁNEKOVÁ
"Som pevne rozhodnutý, koho budem voliť. Mítingy ma nepresvedčili, ale skôr to, že už tých ľudí poznám," povedal Gabriel, ktorý prišiel voliť spolu s kolegom. Po hlasovaní sa hneď ponáhľali do práce. Výsledky volieb ich vraj zaujímajú oveľa viac ako futbalové majstrovstvá v Afrike. "Som zvedavý, ako sa budeme mať, čo pre nás politici urobia," doplnil Gabriel.
To, ako so svojim hlasom naloží, vedela presne aj staršia pani. "Voliť je moja povinnosť. Chcem ísť príkladom mladým," povedala. Odvoliť si prišla ráno, aby sa vyhla najväčším horúčavám. "Ja som stará osoba, už teraz mi je teplo, pozrite," povedala s úsmevom.
Odovzdať svoj hlas sa ponáhľal aj vodič autobusu, ktorý ráno skončil šichtu. "Je pekná sobota, idem do garáže postarať sa o auto a na obed na svadbu. Preto sa ponáhľam, aby som bol prvý," povedal.
Voliť prišla aj sympatická mladá žena Andrea, ktorá to považuje za svoju občiansku povinnosť. "Prišla som takto skoro, lebo idem do práce a vraciam sa až zajtra ráno. Tak aby som to všetko stihla," povedala. Koho bude voliť vraj bola pevne rozhodnutá.
Krátko po otvorení volebnej miestnosti prišli situáciu skontrolovať aj policajti, ktorí preverili číslo na predsedu. "Máme na starosti centrum mesta, tak to budeme priebežne kontrolovať," povedali.
V zoznamoch majú vo volebnej miestnosti číslo jedna zapísaných 945 voličov. "Mávame najsilnejšiu účasť z celej Trnavy. Býva to okolo štyridsať percent," povedal podpredseda volebnej komisie Igor Žolnai. Do volebnej komisie chodieva pravidelne, podľa jeho skúseností chodí najviac voličov do jedenástej a potom popoludní do šiestej - siedmej hodiny. "Potom do desiatej je to už lážo-plážo. Teraz keď sú futbaly tak niektorí asi budú radšej pozerať, ako keby mali prísť voliť. Alebo prídu po futbale," zamyslel sa podpredseda.